KIRJALLINEN KYSYMYS P-2249/00

esittäjä(t): Diana Wallis (ELDR) komissiolle

(29. kesäkuuta 2000)

Aihe: Ehdotus yhteiseksi kannaksi tekijänoikeusdirektiivistä (KOM(1997) 628)

Ehdotus yhteiseksi kannaksi tekijänoikeusdirektiivistä (KOM(97) 628)(1) sisältää komission ja neuvoston julistuksen johdanto-osan 23 kappaleesta, joka on rajattu teknisesti ja viittaa vain tilapäiseen tallentamiseen välimuistipalvelimeen.

Tarkoittaako komissio tilapäisellä välimuistipalvelimeen tallentamisella yleisesti tilapäistä verkkoon tallentamista vai haluavatko komissio ja neuvosto tarkoituksellisesti sulkea pois muut välimuistiin tilapäisen tallentamisen muodot direktiivin soveltamisalasta?

Onko julistuksen tarkoituksena viitata yleisesti tilapäiseen verkkoon tallentamiseen, ja voiko komissio taata, että tämä ilmenee yhteisen kannan tekstistä?

(1) EYVL C 108, 7.4.1998, s. 6.

Frederik Bolkesteinin komission puolesta antama vastaus

(8. syyskuuta 2000)

Luonnos yhteiseksi kannaksi vastaa muutettua ehdotusta Euroopan parlamentin ja neuvoston direktiiviksi tekijänoikeuden ja lähioikeuksien tiettyjen piirteiden yhdenmukaistamisesta tietoyhteiskunnassa, ja sen 5 artiklan 1 kohdassa säädetään pakollisesta poikkeuksesta, joka koskee tiettyjä tilapäisiä kopiointitoimia, jotka katsotaan teknisiksi kopioiksi(1).

Kuten komission muutetussa direktiiviehdotuksessa, myös tässä luonnoksessa esitetään useita ehtoja, joiden on täytyttävä poikkeuksen soveltamiseksi. 5 artiklan 1 kohdan mukaisesti poikkeukset koskevat väliaikaisia ja satunnaisia kopiointitoimia, jotka ovat olennainen ja välttämätön osa teknistä prosessia, jonka ainoana tarkoituksena on mahdollistaa joko välittäjän toteuttama välitystoiminta verkossa kolmansien osapuolten välillä tai teoksen tai muun aineiston laillinen käyttö. Lisäksi edellytetään, että kopiointitoimilla ei ole itsenäistä taloudellista merkitystä. Jos kopiointitoimet täyttävät nämä ehdot, poikkeus kattaa sekä kopiot, jotka mahdollistavat selailun ja välimuistiin tallentamiseen, että kopiot, joiden avulla välitysjärjestelmät voivat toimia tehokkaasti. Nämä välimuistikopiot voivat sijoittua verkkoon, mutta poikkeus voi kattaa myös muut välimuistikopioiden muodot.

Mitä tulee selailun tai välimuistin kautta syntyvien kopioiden käyttöön, ehdotetussa johdanto-osan kappaleessa 23 korostetaan, että 5 artiklan 1 kohdan mukaista poikkeusta sovelletaan ainoastaan silloin, kun välittäjä ei muuta tietoja, eikä poikkeus estä alan toimijoiden laajalti hyväksymää tekniikan laillista hyödyntämistä tietojen käytön selvittämiseksi. Näissä ehdoissa kuvastuu selvästi tietoyhteiskunnan palveluja, erityisesti sähköistä kaupankäyntiä, sisämarkkinoilla koskevista tietyistä oikeudellisista näkökohdista annetun Euroopan parlamentin ja neuvoston direktiivin 2000/31/EY(2) 4 jakso, joka koskee välittäjinä toimivien palvelun tarjoajien vastuuta. Tässä yhteydessä neuvosto ja komissio aikovat antaa julkilausuman, jossa vahvistetaan, että viimeksi mainitun direktiivin sanamuoto (edellyttäen, että palvelun tarjoaja ei muuta tietojamldr. saadakseen tietoja talletetun tiedon käytöstä) ei sulje pois mahdollisuutta 5 artiklan 1 kohdan mukaiseen poikkeukseen, joka koskee välittäjien suorittamaa välimuistiin tallentamista. Pelkkä viittaus välimuistiin tallentamiseen ei kuitenkaan tarkoita sitä, että jotkin muut tallentamiset eivät kuuluisi 5 artiklan 1 kohdan soveltamisalaan.

(1) EYVL C 180, 25.6.1999.

(2) EYVL L 178, 17.7.2000.